Εικόνα που περιέχει διάγραμμα

Περιγραφή που δημιουργήθηκε αυτόματα Εικόνα που περιέχει λογότυπο

Περιγραφή που δημιουργήθηκε αυτόματα

**ΠΜΣ «ΔΙΑΜΕΘΟΔΙΚΕΣ ΚΟΙΝΩΝΙΚΕΣ ΠΑΡΕΜΒΑΣΕΙΣ ΣΕ ΚΑΤΑΣΤΑΣΕΙΣ ΚΡΙΣΗΣ»**

**ΤΜΗΜΑ ΚΟΙΝΩΝΙΚΗΣ ΕΡΓΑΣΙΑΣ**

**ΕΛΛΗΝΙΚΟ ΜΕΣΟΓΕΙΑΚΟ ΠΑΝΕΠΙΣΤΗΜΙΟ**

**ΠΡΟΚΗΡΥΞΗ ΘΕΣΕΩΝ ΜΕΤΑΠΤΥΧΙΑΚΩΝ ΦΟΙΤΗΤΩΝ/ΦΟΙΤΗΤΡΙΩΝ**

**στο Πρόγραμμα Μεταπτυχιακών Σπουδών (Π.Μ.Σ.)**

**«ΔΙΑΜΕΘΟΔΙΚΕΣ ΚΟΙΝΩΝΙΚΕΣ ΠΑΡΕΜΒΑΣΕΙΣ ΣΕ ΚΑΤΑΣΤΑΣΕΙΣ ΚΡΙΣΗΣ»**

**για το ακαδημαϊκό έτος 2025-2026**

Το Τμήμα Κοινωνικής Εργασίας της Σχολής Επιστημών Υγείας του Ελληνικού Μεσογειακού Πανεπιστημίου (ΕΛΜΕΠΑ) **προκηρύσσει 30 θέσεις μεταπτυχιακών φοιτητών/φοιτητριών πλήρους φοίτησης** στο ΠΜΣ «Διαμεθοδικές Κοινωνικές Παρεμβάσεις σε Καταστάσεις Κρίσης» για το ακαδημαϊκό έτος 2025-2026.

**Σκοπός** του Π.Μ.Σ. είναι η παροχή υψηλού επιπέδου μεταπτυχιακής εκπαίδευσης με σκοπό την δημιουργία στελεχών ικανών να ανταποκριθούν επαρκώς στην ενδυνάμωση ατόμων-οικογενειών και μεταναστευτικών ομάδων και κοινοτήτων για να αντιμετωπίσουν αποτελεσματικά καταστάσεις κρίσης.

**Κατηγορίες Πτυχιούχων που γίνονται δεκτοί:** **Σ**το Π.Μ.Σ. γίνονται δεκτοί/ές απόφοιτοι/τες Ανώτατων Εκπαιδευτικών Ιδρυμάτων Κοινωνικών Επιστημών, Επιστημών Υγείας και Πρόνοιας, Οικονομικών Επιστημών, και Ανθρωπιστικών Επιστημών της ημεδαπής ή ομοταγών ιδρυμάτων της αλλοδαπής συναφούς γνωστικού αντικειμένου. Ενδεικτικά, αναφέρονται τα εξής τμήματα: Κοινωνικής Εργασίας, Κοινωνιολογίας, Κοινωνικής Πολιτικής, Πολιτικής Επιστήμης, Ψυχολογίας, Κοινωνικής Ανθρωπολογίας, κ.λπ.

**Απονεμόμενο Δίπλωμα – Κατευθύνσεις:**

Το Π.Μ.Σ. απονέμει **«Δίπλωμα Μεταπτυχιακών Σπουδών στις Διαμεθοδικές Κοινωνικές Παρεμβάσεις σε Καταστάσεις Κρίσης».** Το Π.Μ.Σ. έχει δύο κατευθύνσεις: *Κατεύθυνση Α’* «Παρεμβάσεις Κοινωνικής Εργασίας σε καταστάσεις Κρίσης» και *Κατεύθυνση Β’* «Διαμεθοδικές Παρεμβάσεις σε Μετακινούμενους Πληθυσμούς».

*Από την κατεύθυνση Α* «Παρεμβάσεις Κοινωνικής Εργασίας σε καταστάσεις κρίσης» οι μεταπτυχιακοί φοιτητές/ φοιτήτριες θα αποκτήσουν περαιτέρω εξειδικευμένες γνώσεις και δεξιότητες παρέμβασης στην άσκηση της Κοινωνικής Εργασίας σε καταστάσεις κρίσης. Θα ενισχύσουν τις γνώσεις τους ώστε να μπορούν να αναπτύξουν παρεμβάσεις σε ατομικό, οικογενειακό, ομαδικό και κοινοτικό επίπεδο, συμβάλλοντας στην εποικοδομητική αντιμετώπιση καταστάσεων κρίσης.

*Επισήμανση:*  **Στην κατεύθυνση Α «Παρεμβάσεις Κοινωνικής Εργασίας σε καταστάσεις Κρίσης» απαιτείται προπτυχιακός τίτλος σπουδών «Κοινωνικής Εργασίας» Τριτοβάθμιας Εκπαίδευσης της ημεδαπής ή ομοταγών ιδρυμάτων της αλλοδαπής.**

*Από την κατεύθυνση Β* : «Διαμεθοδικές παρεμβάσεις σε μετακινουμένους πληθυσμούς» οι μεταπτυχιακοί φοιτητές και φοιτήτριες θα αποκτήσουν εξειδικευμένη διαπολιτισμική γνώση για τα προβλήματα τα οποία αντιμετωπίζουν οι μετακινούμενοι πληθυσμοί που ζουν στην Ελλάδα καθώς και δεξιότητες διαπολιτισμικής επάρκειας, ώστε να ανταποκρίνονται αποτελεσματικά στις ποικίλες ανάγκες των ατόμων/οικογενειών/ομάδων με διαφορετική πολιτισμική προέλευση.

*Επισήμανση:*  Oι φοιτητές/τριες μπορούν να παρακολουθήσουν μια μόνο κατεύθυνση

**Διάρκεια προγράμματος – Τρόπος Υλοποίησης:** Το Π.Μ.Σ. έχει χρονική διάρκεια τριών (3) ακαδημαϊκών εξαμήνων – στο τρίτο εξάμηνο εκπονείται η μεταπτυχιακή εργασία. Τα μαθήματα διεξάγονται **δια ζώσης με φυσική παρουσία** στις εγκαταστάσεις της Σχολής Επιστημών του Ελληνικού Μεσογειακού Πανεπιστημίου στο Ηράκλειο της Κρήτης. Η παρακολούθηση όλων των μαθημάτων είναι υποχρεωτική.

**Δομή προγράμματος - Πρόγραμμα Μαθημάτων:**

Για την απόκτηση του Διπλώματος Μεταπτυχιακών Σπουδών (Δ.Μ.Σ.) απαιτείται η επιτυχής παρακολούθηση 8 μαθημάτων και η εκπόνηση μεταπτυχιακής διπλωματικής εργασίας. Συνολικά τα μαθήματα και η διπλωματική εργασία αντιστοιχούν σε 90 πιστωτικές μονάδες (Π.Μ.) σύμφωνα με το Ευρωπαϊκό Σύστημα Μεταφοράς Μονάδων (ECTS). Κατά την διάρκεια του Α’ εξαμήνου οι φοιτητές/φοιτήτριες θα παρακολουθήσουν 4 υποχρεωτικά μαθήματα, τα οποία χαρακτηρίζονται ως Μαθήματα Κορμού́. Το Β εξάμηνο οι φοιτητές/φοιτήτριες θα παρακολουθήσουν 4 Υποχρεωτικά Μαθήματα, τα οποία θα διαφοροποιούνται ανάλογα με την κατεύθυνση που θα παρακολουθεί ο/η φοιτητής/φοιτήτρια.

**Γλώσσα διδασκαλίας:** Τα μαθήματα του Π.Μ.Σ. διδάσκονται στην Ελληνική Γλώσσα. Κατ’ εξαίρεση, διαλέξεις επισκεπτών διδασκόντων μπορούν να διεξάγονται στην Αγγλική. Η συγγραφή της διπλωματικής εργασίας μπορεί να γίνει στην Ελληνική ή στην Αγγλική γλώσσα.

**Τέλη φοίτησης:** Τα τέλη φοίτησης για τους συμμετέχοντες φοιτητές/φοιτήτριες καθορίζονται σε 900 ευρώ ανά εξάμηνο σπουδών, συνολικά 2.700 ευρώ, εκτός των φοιτητών/φοιτητριών που απαλλάσσονται από τέλη φοίτησης, σύμφωνα με το άρθρο 86 του ν. 4957/2022. Οι φοιτητές/φοιτήτριες καταθέτουν τα δίδακτρα σε τρεις δόσεις των 900 ευρώ στην αρχή του κάθε εξαμήνου ή εφάπαξ με έκπτωση 10%. Σε περίπτωση μη καταβολής των διδάκτρων δεν είναι δυνατή η συνέχιση των σπουδών και δεν χορηγείται ο τίτλος σπουδών. Σε περίπτωση που ο/η φοιτητής/φοιτήτρια αποφασίσει τη διακοπή του προγράμματος δεν γίνεται επιστροφή των καταβεβλημένων διδάκτρων.

Υπάρχει δυνατότητα απαλλαγής ποσοστού έως του 30% των φοιτητών/τριών, εάν εμπίπτουν στις προϋποθέσεις του σχετικού νόμου (άρθ. 86, Ν. 4957/2022). Η αίτηση για απαλλαγή από τα τέλη φοίτησης υποβάλλεται ύστερα από την ολοκλήρωση της διαδικασίας επιλογής των φοιτητών/τριών στο Π.Μ.Σ. Όσοι/ες λαμβάνουν υποτροφία από άλλη πηγή, δε δικαιούνται απαλλαγή. Προϋπόθεση για τη χορήγηση του δικαιώματος δωρεάν φοίτησης λόγω οικονομικών ή κοινωνικών κριτηρίων είναι η πλήρωση προϋποθέσεων αριστείας κατά τον πρώτο κύκλο σπουδών, που αντιστοιχεί κατ’ ελάχιστον στην κατοχή βαθμού ίσου ή ανώτερου του επτάμιση στα δέκα (7,5/10), εφόσον η αξιολόγηση στο βασικό τίτλο σπουδών που προσκομίζεται για την εισαγωγή στο Π.Μ.Σ. έχει πραγματοποιηθεί σύμφωνα με τη δεκάβαθμη κλίμακα αξιολόγησης Ανώτατου Εκπαιδευτικού Ιδρύματος (Α.Ε.Ι.) της ημεδαπής, άλλως το κριτήριο αυτό εφαρμόζεται αναλογικά σύμφωνα με την εκάστοτε κλίμακα αξιολόγησης, εφόσον ο προσκομιζόμενος τίτλος σπουδών έχει χορηγηθεί από ίδρυμα της αλλοδαπής.

**Προϋπόθεση υποβολής αίτησης και συμμετοχής στο Π.Μ.Σ.:**

-Οι κάτοχοι/χες πτυχίου της αλλοδαπής υποχρεούνται είτε: α) να έχουν βεβαίωση Αναγνώρισης Ισοτιμίας από το Διεπιστημονικό Οργανισμό Αναγνώρισης Τίτλων Ακαδημαϊκών & Πληροφόρησης (ΔΟΑΤΑΠ) αν υπάρχει, είτε β) ακολουθείται η διαδικασία που περιγράφεται από τον ΔΟΑΤΑΠ <https://www.doatap.gr/periptoseis-katargisis-atomikis-aitisis-ston-doatap/> αν το ίδρυμα απονομής του τίτλου ανήκει στο Εθνικό Μητρώο Αναγνωρισμένων Ιδρυμάτων της αλλοδαπής και αν ο τύπος τίτλου ανήκει στο Εθνικό Μητρώο Τύπων Τίτλων αναγωρισμένων ιδρυμάτων της αλλοδαπής που είναι αναρτημένα στον ιστότοπο του ΔΟΑΤΑΠ.

-Αίτηση μπορούν να υποβάλουν και τελειόφοιτοι/τελειόφοιτες φοιτητές/φοιτήτριες που αναμένεται να έχουν ολοκληρώσει τις σπουδές τους πριν την έναρξη των μαθημάτων του Π.Μ.Σ. Οι υποψήφιοι/ες που δεν έχουν ολοκληρώσει τις προπτυχιακές σπουδές τους κατά την ημερομηνία υποβολής αίτησης στο Π.Μ.Σ. πρέπει να υποβάλουν υπεύθυνη δήλωση του ν. 1599/86 ότι η αποδοχή της αίτησης τους γίνεται με την προϋπόθεση ότι θα έχουν ολοκληρώσει τις προπτυχιακές σπουδές τους πριν την έναρξη των μαθημάτων του Π.Μ.Σ.

-Προϋπόθεση συμμετοχής στο ΠΜΣ αποτελεί η επαρκής γνώση μιας τουλάχιστον ξένης γλώσσας επιπέδου Β2 ή ανώτερου, και συγκεκριμένα της Αγγλικής, Γαλλικής, Γερμανικής ή Ιταλικής, όπως αποδεικνύεται από σχετικούς τίτλους σπουδών ή τίτλο σπουδών που έχει αποκτηθεί σε ίδρυμα της αλλοδαπής.

-Οι αλλοδαποί/ές υποψήφιοι/ες οφείλουν να γνωρίζουν επαρκώς την ελληνική γλώσσα, όπως αυτό αποδεικνύεται με την υποβολή πτυχίου ή ανάλογου τίτλου σπουδών σε ίδρυμα εκμάθησης της Ελληνικής γλώσσας ή της παρακολούθησης, επιτυχώς, μαθημάτων δευτεροβάθμιας ή τριτοβάθμιας εκπαίδευσης διάρκειας τουλάχιστον ενός (1) έτους.

**Διαδικασία υποβολής αίτησης και δικαιολογητικών:** Οι ενδιαφερόμενοι/ες να φοιτήσουν στο ΠΜΣ «Διαμεθοδικές Κοινωνικές Παρεμβάσεις σε Καταστάσεις Κρίσης» κατά το ακαδημαϊκό έτος 2025-2026, καλούνται να υποβάλουν την αίτηση με τα ακόλουθα δικαιολογητικά τους **ηλεκτρονικά στον σύνδεσμο** <https://morpheus.hmu.gr/application/new/1293> **χρησιμοποιώντας τους κωδικούς τους taxisnet** από **1η Απριλίου 2025 έως και την 25η Αυγούστου 2025:**

* Αίτηση -Υπεύθυνη Δήλωση συμμετοχής.
* Αντίγραφο Πτυχίου ή Πτυχίων (και Πιστοποιητικό αντιστοιχίας ή ισοτιμίας από τον ΔΟΑΤΑΠ, για πτυχιούχους/χες Πανεπιστημίων του εξωτερικού αν υπάρχει, αλλιώς ακολουθείται η διαδικασία που περιγράφεται από τον ΔΟΑΤΑΠ <https://www.doatap.gr/periptoseis-katargisis-atomikis-aitisis-ston-doatap/> )
* Πιστοποιητικό Σπουδών με αναλυτική βαθμολογία μαθημάτων.
* Βιογραφικό Σημείωμα στο οποίο θα αναφέρονται αναλυτικά οι σπουδές, η επαγγελματική εμπειρία και η επιστημονική δραστηριότητα του/της υποψηφίου/ας, καθώς και όποια άλλη δραστηριότητα κοινωνικής φύσης εκτιμά ο/η ίδιος/ίδια ότι είναι χρήσιμο να περιλαμβάνεται στο Βιογραφικό Σημείωμα.
* Βεβαίωση συναφούς επαγγελματικής προϋπηρεσίας
* Πιστοποιητικά επαρκούς γνώσης ξένης γλώσσας και επαρκούς γνώσης της ελληνικής γλώσσας σε περίπτωση αλλοδαπού υποψήφιου/υποψήφιας (προϋπόθεση υποβολής αίτησης και συμμετοχής στο ΠΜΣ)
* Δημοσιεύσεις ή επιστημονικές εργασίες (εφόσον υπάρχουν).
* Μία συστατική επιστολή (θα πρέπει να αποσταλεί απευθείας από τον/την υπογράφουσα την επιστολή στο [swcrisis@hmu.gr](mailto:swcrisis@hmu.gr) )
* Υπόμνημα Εκδήλωσης Ενδιαφέροντος στο οποίο θα αναφέρονται οι λόγοι για τους οποίους ο/η υποψήφιος/α επιθυμεί να εισαχθεί στο Π.Μ.Σ. «Διαμεθοδικές παρεμβάσεις σε καταστάσεις κρίσης» καθώς και τα ερευνητικά του/της ενδιαφέροντα (έως 1.000 λέξεις).

**Προϋποθέσεις επισυναπτόμενων αρχείων:** όλα τα αρχεία να είναι τύπουpdf με μέγιστο επιτρεπόμενο μέγεθος ανά αρχείο τα 10ΜΒ το καθένα.

**Διαδικασία και κριτήρια αξιολόγησης και επιλογής των φοιτητών/τριών**

Η διαδικασία της αξιολόγησης και της επιλογής των φοιτητών/φοιτητριών λαμβάνει χώρα μια φορά, κατά το ακαδημαϊκό έτος εισαγωγής, και περιλαμβάνει συνέντευξη και αξιολόγηση φακέλου υποψήφιου/υποψήφιας από την Επιτροπή Συνέντευξης.

Συγκεκριμένα, εφόσον οι υποψήφιοι/ες πληρούν την προϋπόθεση επαρκούς γνώσης μίας ξένης γλώσσας, και είναι κάτοχοι βασικού τίτλου σπουδών, η αξιολόγηση και επιλογή των μεταπτυχιακών φοιτητών/φοιτητριών γίνεται με συνεκτίμηση των εξής βασικών κριτηρίων:

α) την αξιολόγηση του φακέλου υποψηφιότητας (ποσοστό 40%)

β) του βαθμού του πτυχίου τους (ποσοστό 30%) και

γ) της επίδοσής τους στη συνέντευξη (ποσοστό 30%),

Στόχος της προφορικής εξέτασης είναι να διαπιστωθεί ποιοι/ποιες υποψήφιοι/ες είναι ικανοί/ές να ανταποκριθούν ουσιαστικά στις απαιτήσεις του Π.Μ.Σ, να εκτιμηθεί το κίνητρο και το ενδιαφέρον τους, αλλά και η συνολικότερη συγκρότηση και επιστημονική επάρκειά τους σε σχέση με το αντικείμενο του μεταπτυχιακού.

**Οι συνεντεύξεις θα διεξαχθούν στο διάστημα 03/09/2025 έως 05/09/2025 δια ζώσης στο Τμήμα Κοινωνικής Εργασίας ΕΛΜΕΠΑ (ή διαδικτυακά για όσους/όσες για σοβαρούς λόγους δεν υπάρχει δυνατότητα φυσικής παρουσίας).**

Η Συνέλευση του Τμήματος Κοινωνικής Εργασίας μπορεί να καθορίζει με απόφαση της, τον ορισμό συμπληρωματικών κριτηρίων καθώς και όλα όσα αφορούν στη διεξαγωγή των συνεντεύξεων (τρόπος διεξαγωγής, διάρκεια, κ.λπ.). Τα μέλη των Εξεταστικών Επιτροπών ορίζονται επίσης από τη Συνέλευση του Τμήματος, κατά τη συνεδρίαση στην οποία εγκρίνεται η προκήρυξη για την εισαγωγή των φοιτητών/φοιτητριών.

Η ΣΕ, με τη συνεργασία των αρμοδίων εξεταστικών επιτροπών και σε ειδική συνεδρία, συντάσσει σχετικό πρακτικό, το οποίο καταλήγει σε πίνακα με την αξιολογική κατάταξη του συνόλου των υποψηφίων (επιτυχόντων και επιλαχόντων) κατά φθίνουσα σειρά με βάση τη συνολική τους βαθμολογία, και το οποίου υποβάλλεται προς έγκριση και επικύρωση στην Συνέλευση του Τμήματος. Εισάγονται στο Π.Μ.Σ με σειρά κατάταξης και μέχρι τη συμπλήρωση των θέσεων που έχουν προκηρυχθεί και αναγράφονται στην εκάστοτε προκήρυξη. Σε περίπτωση ισοβαθμίας στην τελευταία προς πλήρωση θέση, εισάγονται όλοι/ες οι ισοβαθμήσαντες/ουσες.

Ένσταση κατά των πινάκων επιτυχόντων και επιλαχόντων μεταπτυχιακών φοιτητών/φοιτητριών μπορεί να γίνει εντός 3 εργάσιμων ημερών από την ημερομηνία ανακοίνωσης των πινάκων. Η ένσταση, η οποία πρέπει να είναι αιτιολογημένη και συγκεκριμένη, εξετάζεται από τη ΣΕ του Προγράμματος, η οποία γνωμοδοτεί για την ένσταση προς την Συνέλευση του Τμήματος. Η ένσταση και η γνωμοδότηση της Σ.Ε. εξετάζονται από την Συνέλευση του Τμήματος κατά τη συνεδρίαση επικύρωσης της λίστας των επιτυχόντων/ουσών και η απόφασή της για το θέμα είναι οριστική.

Πέραν του αριθμού των επιτυχόντων/ουσών κατά τη διαδικασία επιλογής φοιτητών/τριών, γίνονται δεκτοί στο Π.Μ.Σ., ως υπεράριθμοι/ες, πτυχιούχοι/χες που είναι υπότροφοι/ες του Ι.Κ.Υ. καθώς και ένας/μία (1) αλλοδαπός/ή υπότροφος/η του Ελληνικού Κράτους, εφόσον η υποτροφία τους είναι σχετική με το γνωστικό αντικείμενο του Π.Μ.Σ.

**Διαδικασία εγγραφής στο Π.Μ.Σ**.: Οι επιτυχόντες/ούσες οφείλουν να εγγραφούν στο Π.Μ.Σ. σε προθεσμία που καθορίζεται από τη ΣΕ του Π.Μ.Σ. Όσοι/ες επιτυχόντες/ούσες δεν εγγραφούν εντός του καθορισμένου από την ΣΕ διαστήματος χάνουν το δικαίωμα εγγραφής τους και οι κενές θέσεις καλύπτονται από επιλαχόντες σύμφωνα με τη σειρά κατάταξης τους.

**Σημαντικές ημερομηνίες και προθεσμίες (αιτήσεις υποψηφίων, ανακοίνωση πίνακα επιτυχόντων και επιλαχόντων, υποβολή ενστάσεων, εγγραφή επιτυχόντων στο Π.Μ.Σ. και καταβολή προκαταβολής τελών φοίτησης, έναρξη μαθημάτων) μπορείτε να δείτε στην ιστοσελίδα του ΠΜΣ** [**https://swcrisis.hmu.gr**](https://swcrisis.hmu.gr) Οι παραπάνω ημερομηνίες δύναται να τροποποιηθούν σε περίπτωση έκτακτων συνθηκών.

Οι υποψήφιοι/ες μπορούν να δουν τον εσωτερικό κανονισμό λειτουργίας του Π.Μ.Σ. στην ιστοσελίδα: **<https://swcrisis.hmu.gr>** . Για περισσότερες πληροφορίες ή διευκρινίσεις οι ενδιαφερόμενοι μπορούν να απευθύνονται στο email: **swcrisis@hmu.gr**

**Υποβολή αίτησης και δικαιολογητικών (είσοδος με κωδικούς taxisnet, και μετά επιλέγετε το tag ΜΕΤΑΠΤΥΧΙΑΚΑ):**

<https://morpheus.hmu.gr/application/new/1293>

Η διευθύντρια του Π.Μ.Σ.

Βασιλεία Παπαδάκη

Αναπληρώτρια Καθηγήτρια